**Toyota Yaris WRC** on Toyota Gazoo Racingin kehittämä World Rally Car -luokan ralliauto rallin MM-sarjaan. Se perustuu Toyota Yaris -katuautoon ja on Toyotan ensimmäinen WRC-ralliauto sitten vuoden 1999 Toyota Corolla WRC:n.

Auton testaaminen aloitettiin maaliskuussa 2014, ja testikuljettajina toimivat Sebastian Lindholm ja Stéphane Sarrazin sekä myöhemmin Eric Camilli. Toyotalla oli samaan aikaan vireillä myös Toyota GT86 -mallin pohjalle rakennettu WRC-projekti, josta vastasi Tommi Mäkinen. Toyota ilmoitti tammikuun lopussa 2015, että Yaris WRC:llä tultaisiin osallistumaan rallin MM-sarjaan vuonna 2017.

Toyota voitti Yaris WRC:llä kausien 2018 ja 2021 valmistajien mestaruudet. Kuljettajien mestaruuksia Yaris WRC:llä voitettiin kolme: Ott Tänak vuonna 2019 ja Sébastien Ogier vuosina 2020 ja 2021.

Kilpailuhistoria
----------------

Kaudeksi 2017 Toyota neuvotteli nelinkertaisen maailmanmestarin, Sébastien Ogierin kanssa, mutta hän siirtyi sen sijaan M-Sportille. Toyota valitsi Helsingissä, joulukuussa 2016, kuljettajakseen peräti kolme suomalaiskuskia, kolmikko Juho Hänninen, Jari-Matti Latvala ja Esapekka Lappi. Hänninen ja Latvala ajoivat koko kauden ja Lappi toimi aluksi testikuskina ajaen keväästä alkaen tallin kolmatta autoa kilpailuissa.

Jo kauden avauskilpailussa Monte Carlossa Latvala sijoittui toiseksi. Seuraavassa kilpailussa Ruotsissa hän ajoi pohja-ajan kuudelle erikoiskokeelle ja otti Yaris WRC:n ensimmäisen MM-rallivoiton. Seuraavissa kilpailuissa Toyotan menestys oli heikompaa, joskin Sardiniassa Latvala sijoittui jälleen toiseksi. Kauden kohokohta oli Suomen ralli, jossa Lappi voitti ja Hänninen sijoittui kolmanneksi. Loppukausi oli jälleen hankalaa, ja autot kärsivät muun muassa hallintaongelmista.

Kaudella 2018 Latvala ja Lappi jatkoivat Toyotan kilpakuljettajina, ja Hännisen korvasi Ott Tänak. Kahden kakkossijan jälkeen Tänak voitti Argentiinan rallin sekä peräkkäiset Suomen, Saksan ja Turkin rallit. Latvala voitti kauden päätöskilpailun Australiassa ja ajoi lisäksi neljästi palkintokorokkeelle. Lappi puolestaan sijoittui kolmesti kolmanneksi. Toyota voitti kauden päätteeksi ensimmäisen valmistajien mestaruutensa sitten kauden 1999. Kuljettajien mestaruussarjassa parhaiten sijoittui kolmanneksi tullut Tänak.

Latvala ja Tänak jatkoivat Toyotan kilpakuljettajina myös kaudella 2019. Citroënille siirtyneen Lapin korvasi Kris Meeke. Tänak voitti kauden aikana kuusi rallia, ajoi lisäksi kolmesti palkintokorokkeelle ja jäi pistesijojen ulkopuolelle vain yhdessä kilpailussa. Latvala ja Meeke puolestaan jäivät voitoitta ja saavuttivat kauden aikana yhteensä vain kolme palkintokorokesijoitusta. Niinpä Toyota jäi valmistajien mestaruussarjassa toiseksi. Tänak sen sijaan voitti kuljettajien maailmanmestaruuden. Autossa loppukaudesta esiintyneiden teknisten ongelmien turhauttamana hän kuitenkin siirtyi kaudeksi 2020 Hyundaille.

Tänakin lähdön lisäksi Latvala ja Meeke jäivät ilman sopimusta kaudeksi 2020, ja Toyotan uudeksi kuskikolmikoksi palkattiin Sébastien Ogier, Elfyn Evans ja Kalle Rovanperä. Lisäksi Takamoto Katsuta osallistui osaan kauden kilpailuista neljännellä Yaris WRC:llä. Koronaviruspandemian lyhentämällä kaudella kuljettajien mestaruudesta kamppailivat Ogier ja Evans. Kaksi kilpailua voittanut ja tasaisesti suoriutunut Evans johti mestaruussarjaa ennen kauden päättänyttä Monzan rallia, mutta hänen ajettua ulos ja Ogierin otettua kauden toisen voittonsa mestaruuden voitti Ogier. Myös valmistajien MM-sarjaa Toyota johti vielä kauden puolivälissä, mutta jäi lopulta toiseksi.

Toyota jatkoi samoilla kolmella kuljettajalla kaudelle 2021, ja lisäksi Katsuta ajoi tällä kertaa täyden kauden neljännellä Yaris WRC:llä. Toyotan oli alun perin tarkoitus esitellä Yaris WRC:n korvaajaksi Toyota GR Yaris -urheiluversioon pohjautuva GR Yaris WRC. Koronapandemiaa seuranneen testikiellon vuoksi autoa ei kuitenkaan saatu ajoissa valmiiksi, vaikka se jo neljän testipäivän jälkeen oli vanhaa Yaris WRC:tä nopeampi. Vanhalla versiolla jatkamisesta huolimatta kausi oli Toyotalle hyvä. Ogier voitti alkukaudesta neljä rallia, Evans puolestaan voitti kahdesti ja sijoittui viidessä rallissa toiseksi. Lisäksi Kalle Rovanperä otti uransa avausvoiton Virossa ja voitti myös Kreikassa, ja Katsuta ajoi Kenian Safari-rallissa toiseksi. Kuljettajien mestaruus ratkesi jälleen Evansin ja Ogierin välillä kauden päättäneessä Monzan rallissa, jossa Ogier otti kauden viidennen voittonsa ja vei jälleen kuljettajien mestaruuden. Myös valmistajien mestaruussarjassa Toyota otti ylivoimaisen voiton.

Kaikkiaan Toyota voitti Yaris WRC:llä kaksi valmistajien mestaruutta ja kolme kuljettajien mestaruutta. Kaudesta 2022 alkaen Yaris WRC:n korvasi Toyota GR Yaris Rally1.

Rallin MM-sarjan tulokset
-------------------------

(Tulosselitteet)

| Kausi | Talli | Renkaat | Kuljettaja | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | Pisteet | Sijoitus |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2017 | Toyota Gazoo Racing WRT | **M** |  | MON | SWE | MEX | FRA | ARG | POR | ITA | POL | FIN | GER | ESP | GBR | AUS |  | **251** | **3.** |
| Suomi Jari-Matti Latvala | 2 | 1 | 6 | 4 | 5 | 9 | 2 | 20 | 21 | 7 | Kesk. | 5 | Kesk. |  |
| Suomi Juho Hänninen | 16 | 23 | 7 | Kesk. | 7 | 7 | 6 | 10 | 3 | 4 | 4 | Kesk. |  |  |
| Suomi Esapekka Lappi |  |  |  |  |  | 10 | 4 | Kesk. | 1 | 21 | Kesk. | 9 | 6 |  |
| 2018 | Toyota Gazoo Racing WRT | **M** |  | MON | SWE | MEX | FRA | ARG | POR | ITA | FIN | GER | TUR | GBR | ESP | AUS |  | **368** | **1.** |
| Suomi Jari-Matti Latvala | 3 | 7 | 8 | Kesk. | Kesk. | 24 | 7 | 3 | Kesk. | 2 | 2 | 8 | 1 |  |
| Viro Ott Tänak | 2 | 9 | 14 | 2 | 1 | Kesk. | 9 | 1 | 1 | 1 | 19 | 6 | Kesk. |  |
| Suomi Esapekka Lappi | 7 | 4 | 11 | 6 | 8 | 5 | 3 | Kesk. | 3 | Kesk. | 3 | 7 | 4 |  |
| 2019 | Toyota Gazoo Racing WRT | **M** |  | MON | SWE | MEX | FRA | ARG | CHL | POR | ITA | FIN | GER | TUR | GBR | ESP | AUS | **362** | **2.** |
| Yhdistynyt kuningaskunta Kris Meeke | 6 | 6 | 5 | 9 | 4 | 10 | Kesk. | 8 | Kesk. | 2 | 7 | 4 | 29 | C |
| Viro Ott Tänak | 3 | 1 | 2 | 6 | 8 | 1 | 1 | 5 | 1 | 1 | 16 | 1 | 2 | C |
| Suomi Jari-Matti Latvala | 5 | 21 | 8 | 10 | 5 | 11 | 7 | 19 | 3 | 3 | 6 | Kesk. | 5 | C |
| GRX Team | Suomi Marcus Grönholm |  | 38 |  |  |  |  |  |  |  |  |  |  |  | C | – | NC |
| Tommi Mäkinen Racing | Suomi Juho Hänninen |  |  |  |  |  |  |  | Kesk. |  |  |  |  |  | C |
| Japani Takamoto Katsuta |  |  |  |  |  |  |  |  |  | 10 |  |  | 39 | C |
| 2020 | Toyota Gazoo Racing WRT | **M** |  | MON | SWE | MEX | EST | TUR | ITA | MNZ |  |  |  |  |  |  |  | **236** | **2.** |
| Yhdistynyt kuningaskunta Elfyn Evans | 3 | 1 | 4 | 4 | 1 | 4 | 29 |  |  |  |  |  |  |  |
| Ranska Sébastien Ogier | 2 | 4 | 1 | 3 | Kesk. | 3 | 1 |  |  |  |  |  |  |  |
| Suomi Kalle Rovanperä | 5 | 3 | 5 | 5 | 4 | Kesk. | 5 |  |  |  |  |  |  |  |
| Japani Takamoto Katsuta | 7 | 9 |  | Kesk. |  | Kesk. | 20 |  |  |  |  |  |  |  | – | NC |
| Latvala Motorsport | Suomi Jari-Matti Latvala |  | Kesk. |  |  |  |  |  |  |  |  |  |  |  |  |
| 2021 | Toyota Gazoo Racing WRT | **P** |  | MON | ARC | CRO | POR | ITA | KEN | EST | BEL | GRE | FIN | ESP | MNZ |  |  | **520** | **1.** |
| Yhdistynyt kuningaskunta Elfyn Evans | 2 | 5 | 2 | 1 | 2 | 10 | 5 | 4 | 6 | 1 | 2 | 2 |  |  |
| Ranska Sébastien Ogier | 1 | 20 | 1 | 3 | 1 | 1 | 4 | 5 | 3 | 5 | 4 | 1 |  |  |
| Suomi Kalle Rovanperä | 4 | 2 | Kesk. | 22 | 25 | 6 | 1 | 3 | 1 | 34 | 5 | 9 |  |  |
| Japani Takamoto Katsuta | 6 | 6 | 6 | 4 | 4 | 2 | Kesk. | Kesk. | WD | 37 | 40 | 7 |  |  | – | NC |
| RTE-Motorsport | Suomi Esapekka Lappi |  |  |  |  |  |  |  |  |  | 4 |  |  |  |  |

Lähteet
-------

1. ↑  David Evans: Toyota starts testing Yaris WRC car ahead of potential return *autosport.com*.  19.3.2014. Viitattu 9.8.2023. (englanniksi)
2. ↑  Toyota buoyed by first Yaris WRC test (englanniksi) *WRC.* Viitattu 25.8.2014.
3. 1 2  Toyota announces WRC return in 2017  30.1.2015. Toyota UK Magazine. Viitattu 9.10.2022. (englanniksi)
4. ↑  Toyota’s Makinen-built GT86 WRC project runs on Rally Finland 1.8.2014. *Autosport.* (englanniksi) Viitattu 26.1.2015.
5. ↑  Gruz, David: Makinen: Ogier was right to turn down Toyota  15.12.2016. Motorsport.com.  Arkistoitu 8.10.2022. Viitattu 9.10.2022. (englanniksi)
6. ↑  Mäkinen vahvisti: Latvala siirtyy Toyotalle – Esapekka Lappi myös tiimiin  13.12.2016. Ralli.net. Viitattu 9.10.2022.
7. ↑  2017 Season review: Toyota  28.11.2017. World Rally Championship. Viitattu 9.10.2022. (englanniksi)
8. ↑  Malcevic, Marijan: Ott Tänak is moving to Toyota for the 2018 WRC season  18.10.2017. SnapLap. Viitattu 9.10.2022. (englanniksi)
9. 1 2 3 4  Toyota Yaris WRC – Stats – WRC eWRC Results. Viitattu 9.10.2022. (englanniksi)
10. ↑  2018 Season World Rally Championship. Viitattu 9.10.2022. (englanniksi)
11. 1 2  Heinonen, Toni: Ilman Toyota-sopimusta jäänyt Kris Meeke jätti jäähyväiset rallin MM-sarjalle  10.12.2019. Rallit.fi. Viitattu 9.10.2022.
12. ↑  2019 Season World Rally Championship. Viitattu 9.10.2022. (englanniksi)
13. ↑  Tämän takia WRC maailmanmestari Ott Tänak siirtyy ensi kaudeksi Hyundaille  19.11.2019. Red Bull. Viitattu 9.10.2022.
14. ↑  Evans, David: Toyota reveals Katsuta's revised 2020 WRC program  10.7.2020. DirtFish. Viitattu 9.10.2022. (englanniksi)
15. ↑  2020 season review – Toyota Gazoo Racing  5.1.2021. World Rally Championship. Viitattu 9.10.2022. (englanniksi)
16. ↑  Evans left with no regrets  8.12.2020. World Rally Championship. Viitattu 9.10.2022. (englanniksi)
17. ↑  WRC 2021 Team & Driver Toyota Gazoo Racing. Viitattu 9.10.2022. (englanniksi)
18. ↑  Evans, David: Katsuta gets full 2021 campaign as Toyota keeps faith  18.12.2020. DirtFish. Viitattu 9.10.2022. (englanniksi)
19. ↑  Hietavala, Aki: Toyotan WRC-tallin päämajasta löytyy huima ralliauto – "MM-sarjan kannalta hyvä, ettei autoa nähty koskaan erikoiskokeilla"  3.9.2022. Rallit.fi. Viitattu 9.10.2022.
20. ↑  Hietavala, Aki: Sebastien Ogier kruunasi ralliuransa Monzassa – Jari-Matti Latvalan tiimille myös merkkimestaruus  21.11.2021. Rallit.fi. Viitattu 9.10.2022.

Aiheesta muualla
----------------

* Kuvia tai muita tiedostoja aiheesta **Toyota Yaris WRC** Wikimedia Commonsissa